Galaxy Note 7 brænder videre …

Galaxy Note 7 er problemet, der bare ikke vil forsvinde for Samsung. Selv de ombyttede og reparerede modeller er der åbenbart problemer med. Alene i denne uge er tre angiveligt reparerede enheder brudt i brand – i et af tilfældene brød Note 7 i brand om natten, hvilket resulterede i, at ejeren røg på hospitalet for røgforgiftning. Det skriver WKYT.

– Jeg var skræmt til døde. Hele rummet var fyldt med ildelugtende røg, og da jeg kiggede på min telefon, var den brudt i brand, fortæller ejeren Michael Klering til WKYT.

Telefonen var en ombyttet model, som Klering havde haft i en uge. Den var ikke sat til opladning, da branden brød ud.

Tidligere på ugen er en Note 7 brudt i brand i hænderne på en 13-årig pige og endnu en på et fly.

Galaxy Note 7: Et mareridt …

Galaxy Note 7 har vist sig som et sandt mareridt for Samsung. Allerede mens de første eksemplarer blev distribueret til butikkerne begyndte der at ankomme meldinger om, at telefonen kunne bryde i brand. Samsung reagerede prompte ved at tilbagekalde samtlige modeller og skifte batteriet – men det er åbenbart ikke nok.

Det kunne tyde på, at Note 7 har et fundamentalt designproblem og er man ejer af en Note 7, bør man få Samsung til at kigge på den.

Galaxy Note 7 brænder videre …